

ϋίψίϋΗΓ^ηθςΙ 6γ 
νΑΚνΑΚΑ ΖΑΟΗ/' 
ϋβΐθ: 2018.12.2 
ΕΕΤ 

Ρθ35θπ: δίβΠθα ΡϋΡ 
(θΓη&θϋΰθύ) ■ 
ίοθ3ίίοη: Α0τβ|5, ΕΙΙίπϊΚο 
Τ γρθ0Γ3ίίθ 


ΕΦΗΜΕΡΙΔΑ 
ΤΗΣ ΚΥΒΕΡΝΗΣΕΩΣ 


ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ 


68661 


28 Δεκεμβρίου 2018 


ΤΕΥΧΟΣ ΔΕΥΤΕΡΟ 


Αρ 


. Φύλλου 5855 


ΑΠΟΦΑΣΕΙΣ 

Αριθμ. Δ12α/Γ.Π.οικ.68 856/2202 

Ανάθεση αρμοδιότητας χορήγησης προνοιακών 
παροχών σε χρήμα σε άτομα με αναπηρία, επι¬ 
δόματος στεγαστικής συνδρομής και επιδόματος 
ομογενών προσφύγων στον Οργανισμό Προνοι- 
ακών Επιδομάτων και Κοινωνικής Αλληλεγγύης 
(ΟΠΕΚΑ) - Καθορισμός διοικητικής διαδικασίας, 
όρων και προϋποθέσεων. 

ΟΙ ΥΠΟΥΡΓΟΙ 
ΕΣΩΤΕΡΙΚΩΝ - 

ΕΡΓΑΣΙΑΣ, ΚΟΙΝΩΝΙΚΗΣ ΑΣΦΑΛΙΣΗΣ 
ΚΑΙ ΚΟΙΝΩΝΙΚΗΣ ΑΛΛΗΛΕΓΓΥΗΣ - 
ΟΙΚΟΝΟΜΙΚΩΝ 

Έχοντας υπόψη: 

1. Τις διατάξεις του ν. 4520/2018 «Μετεξέλιξη του 
Οργανισμού Γεωργικών Ασφαλίσεων σε Οργανισμό 
Προνοιακών Επιδομάτων και Κοινωνικής Αλληλεγγύης 
(Ο.Π.Ε.Κ.Α.) και λοιπές διατάξεις» (Α' 30), και ιδίως την 
περίπτωση ια' της παρ. 1 και την παρ. 3 του άρθρου 4 
του νόμου αυτού. 

2. Τις διατάξεις του άρθρου 4 του ν. 4368/2016 «Μέτρα 
για την επιτάχυνση του κυβερνητικού έργου και άλλες 
διατάξεις» (Α' 21). 

3. Τις διατάξεις του ν. 4270/2014 «Αρχές δημοσιονομι¬ 
κής διαχείρισης και εποπτείας (ενσωμάτωση της Οδηγίας 
2011/85/ΕΕ) - δημόσιο λογιστικό και άλλες διατάξεις» 
(Α' 143), όπως ισχύει. 

4. Τις διατάξεις του Γενικού Κανονισμού (ΕΕ) 2016/679. 

5. Τις διατάξειςτου ν. 4174/2013 «Φορολογικές διαδι¬ 
κασίες και άλλες διατάξεις» (Α' 170), όπως ισχύει. 

6. Τις διατάξεις του ν. 3979/2011 «Για την ηλεκτρονι¬ 
κή διακυβέρνηση και λοιπές διατάξεις» (Α' 138), όπως 
ισχύει. 

7. Τις διατάξεις του ν. 3852/2010 «Νέα Αρχιτεκτονική 
της Αυτοδιοίκησης και της Αποκεντρωμένης Διοίκησης - 
Πρόγραμμα Καλλικράτης» (Α' 87), όπως ισχύει. 

8. Τις διατάξεις του ν. 3607/2007 «Σύσταση και Κατα¬ 
στατικό της Ηλεκτρονικής Διακυβέρνησης Κοινωνικής 
Ασφάλισης ΑΕ (Η.ΔΙ.ΚΑ. Α.Ε.) και λοιπές ασφαλιστικές και 
οργανωτικές διατάξεις» (Α' 245), όπως ισχύει. 


9. Τις διατάξεις του ν. 3469/2006 «Εθνικό Τυπογρα¬ 
φείο, Εφημερίς της Κυβερνήσεως και λοιπές διατάξεις» 
(Α' 131), όπως ισχύει. 

10. Τις διατάξεις του π.δ. 73/2015 «Διορισμός Αντι¬ 
προέδρου της Κυβέρνησης, Υπουργών, Αναπληρωτών 
Υπουργών και Υφυπουργών» (Α' 116). 

11. Τις διατάξεις του π.δ. 125/2016 «Διορισμός Υπουρ¬ 
γών, Αναπληρωτών Υπουργών και Υφυπουργών (Α' 210). 

12. Τις διατάξεις του π.δ. 88/2018 «Διορισμός Υπουρ¬ 
γών, Αναπληρωτών Υπουργών, και Υφυπουργών» 
(Α' 160). 

13. Τις διατάξεις του π.δ. 22/2018 «Διορισμός Υπουρ¬ 
γών, Αναπληρωτή Υπουργού και Υφυπουργών (Α' 37). 

14. Τις διατάξεις του π.δ. 141/2017 «Οργανισμός 
Υπουργείου Εσωτερικών (Α' 180), όπως ισχύει. 

15. Τις διατάξεις του π.δ. 134/2017 «Οργανισμός 
Υπουργείου Εργασίας, Κοινωνικής Ασφάλισης και Κοι¬ 
νωνικής Αλληλεγγύης» (Α' 168), όπως ισχύει. 

16. Τις διατάξεις του π.δ. 142/2017 «Οργανισμός 
Υπουργείου Οικονομικών» (Α' 181), όπως ισχύει. 

17. Τις διατάξεις του άρθρου 90 του «Κώδικα Νομοθε¬ 
σίας για την Κυβέρνηση και τα κυβερνητικά όργανα», που 
κυρώθηκε με το άρθρο πρώτο του π.δ. 63/2005 (Α' 98). 

18. Την Υ28/9.10.2015 (Β' 2168) απόφαση του Πρωθυ¬ 
πουργού «Ανάθεση αρμοδιοτήτων στην Αναπληρώτρια 
Υπουργό Εργασίας, Κοινωνικής Ασφάλισης και Κοινωνι¬ 
κής Αλληλεγγύης Θεανώ Φωτίου και τις. Υ70/13.11.2015 
(Β' 2441), Υ43/3.5.2017 (Β' 1510) και Υ24/4.5.2018 (Β' 
1546) τροποποιήσεις αυτής. 

19. Την Υ29/9.10.2015 (Β' 2168) απόφαση του Πρωθυ¬ 
πουργού «Ανάθεση αρμοδιοτήτων στον Αναπληρωτή 
Υπουργό Οικονομικών Γεώργιο Χουλιαράκη». 

20. Την οικ.64769/5342/7.12.2018 Εισηγητική Έκθεση 
της Διεύθυνσης Προϋπολογισμού και Δημοσιονομικών 
Αναφορών του Υπουργείου Εργασίας, Κοινωνικής Ασφά¬ 
λισης και Κοινωνικής Αλληλεγγύης. 

21. Το γεγονός ότι από την παρούσα απόφαση προκα- 
λείται συνολική δαπάνη 740.000.000,00 € σε βάρος του 
προϋπολογισμού του Υπουργείου Εργασίας, Κοινωνικής 
Ασφάλισης και Κοινωνικής Αλληλεγγύης, που έχει κα- 
ταχωρηθεί στον ΚΑΕ 2310506899 (πρώην 2492) «Επι¬ 
χορήγηση στον Οργανισμό Προνοιακών Επιδομάτων 
Κοινωνικής Αλληλεγγύης (Ο.Π.Ε.Κ.Α.) για λοιπές παροχές 
προνοιακού χαρακτήρα». 

22. Την ανάγκη απλούστευσης των διαδικασιών για 
ταχύτερη διεκπεραίωση των υπηρεσιακών θεμάτων και 
την καλύτερη εξυπηρέτηση των πολιτών, αποφασίζουμε: 

Άρθρο 1 

Προνοιακές Παροχές 

Από την 1.1.2019 ανατίθεται στον Οργανισμό Προνοι- 
ακών Επιδομάτων και Κοινωνικής Αλληλεγγύης (εφεξής 
ΟΠΕΚΑ) η αρμοδιότητα χορήγησης: 

α. των αναφερόμενων στην περ. ε' της παρ. 1 του άρ¬ 
θρου 4 του ν. 4520/2018 (Α' 30) προνοιακών παροχών 
σε χρήμα σε άτομα με αναπηρία, 

β. του επιδόματος στεγαστικής συνδρομής της υπο- 
περ. αα' της περ. στ' της παρ. 1 του άρθρου 4 του 
ν. 4520/2018 και 

γ. του επιδόματος ομογενών προσφύγων [ν.δ. 57/1973 
(Α' 149), υπουργικές αποφάσεις: Γ1 α/οικ. 842/19.4.1988 
(Β' 242), Π3/οικ.603/23.2.1994 (Β' 148), Π3/οικ.2091/ 
6.6.1995 (Β' 537), Π3/οικ.3427/5.10.1995 (Β' 868)]. 

Μέχρι τις 31.12.2018 οι εν λόγω παροχές καταβάλλο¬ 
νται από τους Δήμους βάσει των διατάξεων του άρθρου 
75, παρ. I τομέας ε', αριθ. 17 του Κώδικα Δήμων και Κοι¬ 
νοτήτων (ν. 3463/2006, Α' 114), όπως τροποποιήθηκε 
με τις διατάξειςτου άρθρου 94 παρ. 3Β του ν. 3852/2010 
(Α' 87), και από τις αρμόδιες για την απονομή διατρο¬ 
φικού επιδόματος Διευθύνσεις των Περιφερειών της 
χώρας. 

Άρθρο 2 

Κριτήρια - Προϋποθέσεις Χορήγησης - 

Ύψος Παροχής 

Οι προνοιακές παροχές του άρθρου 1 καταβάλλονται 
σύμφωνα με τα κριτήρια, τους όρους, τις προϋποθέσεις 
χορήγησης, τα δικαιολογητικά καθώς και τα καταβαλλό¬ 
μενα χρηματικά ποσά, που προβλέπονται από το ισχύον 
οικείο νομοθετικό και κανονιστικό πλαίσιο, συμπληρω¬ 
ματικά δε και με τις διατάξεις της παρούσας. 

Άρθρο 3 

Εκκρεμείς Αιτήσεις 

1. Αιτήσεις που υποβάλλονται έως τις 31.12.2018 και 
εκκρεμούν κατά την 1.1.2019 σε οποιοδήποτε στάδιο 
της διοικητικής διαδικασίας, εξετάζονται από τις αρ¬ 
μόδιες υπηρεσίες των δήμων και από τις αρμόδιες για 
την απονομή διατροφικού επιδόματος Διευθύνσεις των 
Περιφερειών της χώρας. Οι εγκριτικές αποφάσεις εισάγο- 
νται στο υφιστάμενο πληροφοριακό τους σύστημα και 
εν συνεχεία τα σχετικά με την πληρωμή δικαιολογητικά 
αποστέλλονται στον ΟΠΕΚΑ, ο οποίος υλοποιεί εφεξής 
την καταβολή της παροχής του επιδόματος ή της οικο¬ 
νομικής ενίσχυσης, αντίστοιχα. 

Ειδικότερα: 

Α. Προνοιακές παροχές 

Οι δήμοι υποχρεούνται μέσω της αρμόδιας διεύθυν¬ 
σής τους να παραδώσουν αμελητί με πρακτικό παραλα¬ 
βής ηλεκτρονικό αρχείο καθώς και ακριβές αντίγραφο 
δικαιούχων προνοιακών επιδομάτων, με την αντίστοιχη 
ανάλυση ποσού ανά επίδομα/οικονομική ενίσχυση του 
δικαιούχου, όπως αυτές διαμορφώθηκαν κατά την τε¬ 


λευταία πληρωμή του Νοεμβρίου 2018, στις αρμόδιες 
διευθύνσεις του ΟΠΕΚΑ και ανάλογα με τη χωρική τους 
αρμοδιότητα, προκειμένου να ενταχθούν στο ενιαίο μη¬ 
τρώο δικαιούχων της περ. β' της παρ. 3 του άρθρου 7. 

Αιτήσεις που θα διεκπεραιωθούν από τους δήμους 
μέχρι 31.12.2018 και δεν συμπεριλαμβάνονται στην προ- 
αναφερόμενη κατάσταση θα παραδοθούν, με αντίστοιχο 
ηλεκτρονικό αρχείο και ακριβές αντίγραφο όπως ανωτέ¬ 
ρω, μέχρι τις 15.1.2019, προκειμένου να ενταχθούν στην 
πληρωμή μηνός Ιανουάριου 2019, που θα υλοποιηθεί 
από τον ΟΠΕΚΑ. 

Η αρμόδια υπηρεσία χορήγησης των προνοιακών 
αναπηρικών παροχών των Δήμων υποχρεούται με την 
έκδοση της παρούσας να ειδοποιήσει άμεσα εγγράφως 
τους δικαιούχους που μέχρι 31.3.2019 λήγει η ισχύ της 
γνωμάτευσης της υγειονομικής επιτροπής, για επανυ- 
ποβολή του αιτήματος χορήγησης των παροχών από 
τον ΟΠΕΚΑ κατά την διαδικασία που προβλέπεται στο 
άρθρο 4. 

Β. Διατροφικό Επίδομα 

Οι αρμόδιεςΔιευθύνσειςτων Περιφερειών τηςχώρας, 
για την καταβολή του διατροφικού επιδόματος υποχρε- 
ούνται άμεσα, να παραδώσουν με πρακτικό παραλαβής 
στη Δ/νση Αναπηρικών Επιδομάτων και Οικονομικών 
Ενισχύσεων ή στις Περιφερειακές Δ/νσεις του ΟΠΕΚΑ, 
ανάλογα με τη χωρική τους αρμοδιότητα, ακριβές αντί¬ 
γραφο και ηλεκτρονικό αρχείο με τους δικαιούχους Δια¬ 
τροφικού επιδόματος, όπως αυτοί διαμορφώθηκαν κατά 
την τελευταία πληρωμή του Δεκεμβρίου 2018, προκει¬ 
μένου να ενταχθούν στο ενιαίο μητρώο δικαιούχων της 
περ. β' της παρ. 3 του άρθρου 7. 

Αιτήσεις για χορήγηση διατροφικού επιδόματος, 
που θα διεκπεραιωθούν από τις αρμόδιες Δ/νσεις των 
Περιφερειών της χώρας μέχρι 31.12.2018 και δεν συ- 
μπεριλαμβάνονται στην προαναφερόμενη κατάσταση 
θα παραδοθούν, με αντίστοιχο ηλεκτρονικό αρχείο και 
ακριβές αντίγραφο, όπως ανωτέρω, μέχρι τις 15.1.2019, 
προκειμένου να ενταχθούν στην πληρωμή μηνός Ιανου¬ 
άριου 2019 που θα υλοποιηθεί από τον ΟΠΕΚΑ. 

2. Καταληκτική ημερομηνία διεκπεραίωσηςτου συνό¬ 
λου των εκκρεμών αιτήσεων από τις αρμόδιες υπηρεσίες 
των δήμων και τις Διευθύνσεις των Περιφερειών είναι η 
28.2.2019, ώστε εν συνεχεία να αποσταλούν στον ΟΠΕΚΑ 
ως άνω, προκειμένου να ενταχθούν στις επόμενες πλη¬ 
ρωμές που θα υλοποιηθούν από τον ΟΠΕΚΑ. 

3. Οι σχετικοί φάκελοι και όλο το φυσικό αρχείο με 
τους δικαιούχους της 31.12.2018, τηρούνται από τους 
καθ' ύλην αρμόδιους Δήμους και τις αρμόδιες για το δι¬ 
ατροφικό επίδομα Δ/νσεις των Περιφερειών, σύμφωνα 
με την ισχύουσα για την τήρηση αρχείων νομοθεσία, με 
δυνατότητα πρόσβασης και διάθεσής τους σε εξουσιο¬ 
δοτημένους υπαλλήλους του ΟΠΕΚΑ, μετά από σχετική 
αίτησή τους στο Δήμο ή στη Διεύθυνση της Περιφέρειας. 

Άρθρο 4 

Διαδικασία υποβολής και επεξεργασίας 
αιτήσεων προνοιακών αναπηρικών παροχών 

Α.1. Από την 1.1.2019 και εφεξής, αιτήσεις για τη χο¬ 
ρήγηση προνοιακών αναπηρικών παροχών σε χρήμα, 

για τη συνέχιση καταβολής των επιδομάτων στους δι¬ 
καιούχους που λήγει η γνωμάτευση της υγειονομικής 
επιτροπής, καθώς και αιτήσεις επιδείνωσης της κατάστα¬ 
σης των ατόμων με αναπηρία, πραγματοποιούνται μέσω 
του ΟΠΕΚΑ και των Κέντρων Πιστοποίησης Αναπηρίας 
(ΚΕ.Π.Α.). 

Η αίτηση υποβάλλεται μέσω των Κέντρων Κοινότητας 
των Δήμων ή των υπηρεσιών του ΟΠΕΚΑ ανάλογα με τον 
τόπο κατοικίας του αιτούντα. 

Η αίτηση επέχει θέση υπεύθυνης δήλωσης του 
ν. 1599/1986 (Α' 75) ως προς τα δηλωθέντα στοιχεία 
καθώς και δήλωση συναίνεσης διασταύρωσης των στοι¬ 
χείων του αιτούντος και των μελών της οικογένειάς του. 

Τυχόν απαιτούμενα δικαιολογητικά, υποβάλλονται 
στο οικείο ηλεκτρονικό σύστημα σε ηλεκτρονική μορφή 
μέσω σάρωσης των προσκομιζόμενων από τον αιτούντα 
εγγράφων. 

2. Η διαδικασία υποβολής της αίτησης έχει ως εξής: 
Οι ενδιαφερόμενοι θα πρέπει να προσέρχονται στις υπη- 
ρεσίεςτου ΟΠΕΚΑ ή στα Κέντρα Κοινότητας των Δήμων 
γνωρίζοντας τον ΑΜΚΑ τους και έχοντας μαζί τους την 
αστυνομική τους ταυτότητα (ή διαβατήριο σε περίπτωση 
υπηκόου άλλου κράτους ή σε περίπτωση που είναι πρό¬ 
σφυγες ή αιτούντες άσυλο, τα αντίστοιχα προβλεπόμενα 
νομιμοποιητικά έγγραφα) και ένα αντίγραφο τραπεζικού 
λογαριασμού στον οποίο ο αϊτών είναι δικαιούχος ή συν- 
δικαιούχος (ανεξαρτήτως σειράς). 

Σε περίπτωση αδυναμίας προσέλευσης του ιδίου του 
ατόμου, η αίτηση δύναται να υποβάλλεται μέσω άλλου 
προσώπου (γονέας, εκπρόσωπος, πληρεξούσιος, δικα¬ 
στικός συμπαραστάτης, εν διαστάσει γονείς ασκούντες 
την επιμέλεια των τέκνων, επίτροπο ορφανών ανάπηρων 
τέκνων) προσκομίζοντας, εκτός των ανωτέρω δικαιολο- 
γητικών, τα απαραίτητα νομιμοποιητικά έγγραφα καθώς 
και πιστοποιητικό ταυτοπροσωπίας σε περίπτωση ανή¬ 
λικου τέκνου. 

Βήμα 1: Ο εξουσιοδοτημένος υπάλληλος του ΟΠΕΚΑ 
ή των κέντρων κοινότητας των Δήμων καταχωρεί στην 
ηλεκτρονική πλατφόρμα της αίτησης τον ΑΜΚΑ του αι- 
τούντα και εμφανίζονται προσυμπληρωμένα τα στοιχεία 
που είναι διαθέσιμα από την ηλεκτρονική βάση δεδο¬ 
μένων του ΑΜΚΑ και της ασφαλιστικής ικανότητας που 
τηρούνται στην ΗΔΙΚΑ Α.Ε.. Τα στοιχεία που λείπουν 
συμπληρώνονται στην πλατφόρμα από τον εξουσιοδο- 
τηθέντα υπάλληλο κατά δήλωση του αιτούντα. 

Σε περίπτωση αναντιστοιχίας μεταξύ των πραγματι¬ 
κών στοιχείων και του αποτελέσματος των διασταυρώ¬ 
σεων, η αίτηση παραμένει σε εκκρεμότητα και ο αϊτών 
υποχρεούται να διορθώσει τα στοιχεία στη βάση δεδο¬ 
μένων του ΑΜΚΑ και να προσέλθει εκ νέου στον ΟΠΕΚΑ 
ή στα Κέντρα Κοινότητας για τη συνέχιση της διαδικασίας 
υποβολής της αίτησης. 

Βήμα 2: Αφού έχουν συμπληρωθεί όλα τα υποχρεωτικά 
πεδία ο εξουσιοδοτηθείς υπάλληλος επιλέγει, κατόπιν 
δήλωσης του αιτούντα, την επιπλέον παροχή (Αίτημα 
για εφορία, δελτίο στάθμευσης, ατελή εισαγωγή αυτο¬ 
κινήτου, τέλη κυκλοφορίας, δελτίο μετακίνησης ΑμεΑ 
κ.τ.λ.) για την οποία θα χρησιμοποιηθεί η γνωμάτευση 
της υγειονομικής επιτροπής. 


Βήμα 3: Στη συνέχεια ο αϊτών δηλώνει το προνοιακό 
αναπηρικό επίδομα που αιτείται καθώς και επί πλέον 
πληροφοριακά στοιχεία που αφορούν στον αιτούντα, 
όπως ασφαλιστική κατάσταση, διάστημα απουσίας στο 
εξωτερικό, διάστημα νοσηλείας - περίθαλψης σε ιδρύμα¬ 
τα, ποσό σύνταξης ή επιδόματος που ενδεχομένως λαμ¬ 
βάνει από ασφαλιστικό φορέα, εργασιακή κατάσταση . 

Με την ολοκλήρωση συμπλήρωσης των δηλωθέντων 
στοιχείων από τον εξουσιοδοτηθέντα υπάλληλο και επι¬ 
λέγοντας «έλεγχος και αποθήκευση» εμφανίζεται μή¬ 
νυμα προκειμένου να ελεγχθούν οι επισημάνσεις στις 
οποίες αναφέρονται τα απαραίτητα δικαιολογητικά που 
θα πρέπει να προσκομίσει ο αϊτών ή ο εκπρόσωπός του. 
Ο εξουσιοδοτηθείς υπάλληλος ελέγχει τα δικαιολογητικά 
που προσκομίζει ο αϊτών και επιλέγοντας εκ νέου «έλεγ¬ 
χο και αποθήκευση» προχωρά στην οριστική υποβολή 
της αίτησης. Με την οριστική υποβολή της αίτησης ενη¬ 
μερώνει τον αιτούντα ότι έχει υποχρέωση να γνωστοποι¬ 
ήσει στον ΟΠΕΚΑ κάθε μεταβολή των στοιχείων του, την 
απουσία στο εξωτερικό, την εγγραφή του στα μητρώα 
ασφαλισμένων ασφαλιστικού φορέα, τη λήψη σύνταξης 
ή επιδόματος από ασφαλιστικό φορέα ή νοσηλεία του σε 
νοσηλευτικό ίδρυμα ή περίθαλψη σε προνοιακό ίδρυμα. 

Σε περίπτωση που μετά την οριστική υποβολή και επε¬ 
ξεργασία της αίτησης ο αϊτών πληροί τις προϋποθέσεις 
χορήγησης της προνοιακής αναπηρικής παροχής σε χρή¬ 
μα και υπάρχει ταύτιση των δηλωθέντων στοιχείων με 
αυτά που προκύπτουν από τις διασταυρώσεις, η αίτηση 
γίνεται δεκτή και σημαίνεται αυτομάτως με την ένδειξη 
«Αποδεκτή». 

Σε αντίθετη περίπτωση η αίτηση δεν γίνεται δεκτή, 
με αναγραφή των λόγων απόρριψης αυτόματα από το 
σύστημα στα σχετικά πεδία της αίτησης. 

Οι αιτήσεις, οι οποίες κατά την ηλεκτρονική διαδικασία 
συμπλήρωσής τους, έγιναν «Αποδεκτές» ή «Μη Αποδε¬ 
κτές» δύνανται να τροποποιούνται από τους εξουσιο¬ 
δοτημένους χρήστες του ΟΠΕΚΑ, εφόσον οι αιτούντες 
προσκομίζουν τα απαραίτητα δικαιολογητικά εντός 
διμήνου από την ημερομηνία υποβολής της αίτησης. 

3. α. Με την οριστική υποβολή της αίτησης που έχει 
γίνει «Αποδεκτή» δημιουργείται στο Πληροφοριακό Σύ¬ 
στημα του ΟΠΕΚΑ ηλεκτρονικός φάκελος αναπηρίας με 
τον ΑΜΚΑ του αιτούντος και του αποδίδεται κωδικός 
εισόδου στο Πληροφοριακό Σύστημα του Κέντρου Πι¬ 
στοποίησης Αναπηρίας, μέσω του οποίου δύναται να 
πληροφορείται την πορεία της διαδικασίας πιστοποίη¬ 
σης της αναπηρίας του από τις αρμόδιες Υγειονομικές 
Επιτροπές ΚΕ.Π.Α. καθώς και τα αποτελέσματα αυτής. 

β. Το πληροφοριακό σύστημα του ΟΠΕΚΑ διασυνδέ- 
εται με το σύστημα «Ηλεκτρονικών ραντεβού - θΒϋν» 
της εταιρίας «Ηλεκτρονική Διακυβέρνηση Κοινωνικής 
Ασφάλισης Α.Ε.» (ΗΔΙΚΑ Α.Ε.) και προγραμματίζεται η 
επίσκεψη σε ιατρούς της επιλογής του αιτούντος, προ¬ 
κειμένου να καθοριστεί η διάγνωση της κύριας πάθησής 
του βάσει της οποίας θα παραπεμφθεί προς κρίση στις 
Υγειονομικές Επιτροπές των ΚΕ.Π.Α., καθώς και των τυ¬ 
χόν δευτερευουσών παθήσεων από τις οποίες πάσχει 
ο αϊτών. 

γ. Με βάση τις ανωτέρω διαγνώσεις και τα αποτελέ¬ 
σματα των ιατρικών εξετάσεων στις οποίες υποβλήθη- 

κε ο αϊτών, ο θεράπων ιατρός της κύριας πάθησής του 
συμπληρώνει ηλεκτρονικά στο σύστημα της ΗΔΙΚΑ Α.Ε. 
τον Γενικό Εισηγητικό Φάκελο Παροχών Αναπηρίας ή 
και τον ανά πάθηση προβλεπόμενο Ειδικό Εισηγητικό 
Φάκελο Παροχών Αναπηρίας. Εν συνεχεία οριστικοποιεί 
τα καταχωρηθέντα στοιχεία και ο ηλεκτρονικός φάκελος 
αναπηρίας διαβιβάζεται στο ΚΕ.Π.Α. μέσω διασύνδεσης 
των δύο πληροφοριακών συστημάτων. 

Εάν ο αϊτών πάσχει από δευτερεύουσες παθήσεις, ο 
θεράπων ιατρός της κύριας πάθησης υποχρεούται να 
καταχωρήσει ρητά τις ιατρικές ειδικότητες των συνυ- 
παρχουσών παθήσεων στο ειδικό πεδίο του Εισηγητικού 
Φακέλου αρμοδιότητάς του, ώστε ακολούθως να συ¬ 
μπληρωθούν ηλεκτρονικά από τους θεράποντες ιατρούς 
των δευτερευουσών παθήσεων οι ανάλογοι Εισηγητικοί 
Φάκελοι Παροχών Αναπηρίας. Στην περίπτωση αυτή η 
διαδικασία ολοκληρώνεται με την οριστικοποίηση του 
Εισηγητικού Φακέλου από τον θεράποντα ιατρό της 
κύριας πάθησης, αφού προηγουμένως έχουν οριστικο- 
ποιηθεί όλοι οι επιμέρους Εισηγητικοί Φάκελοι από τους 
θεράποντες ιατρούς των συνυπαρχουσών παθήσεων. 

δ. Ο ηλεκτρονικός φάκελος αναπηρίας του αιτούντος 
λαμβάνει ηλεκτρονικό αριθμό πρωτοκόλλου από το 
πληροφοριακό σύστημα των ΚΕ.Π.Α. και στη συνέχεια 
ο αϊτών ενημερώνεται με μήνυμα κειμένου κινητής τη¬ 
λεφωνίας ή ηλεκτρονικό μήνυμα για την ημέρα και ώρα 
που θα εμφανιστεί ενώπιον της Υγειονομικής Επιτροπής 
του ΚΕ.Π.Α. για την εκτίμηση της αναπηρίας του, καθώς 
και για την υποχρεωτική προσκόμιση στην γραμματεία 
του ΚΕ.Π.Α. όλων των στοιχείων του ηλεκτρονικού ιατρι¬ 
κού του φακέλου σε φυσική μορφή. 

ε. Η Γνωστοποίηση Αποτελέσματος Πιστοποίησης Ανα¬ 
πηρίας εκδίδεται ηλεκτρονικά και ο αϊτών ενημερώνεται 
με ηλεκτρονικό μήνυμα, ώστε να λάβει γνώση και να την 
αντλήσει μέσω του Πληροφοριακού Συστήματος του 
ΚΕ.Π.Α, κάνοντας χρήση του κωδικού του, δηλώνοντας 
ταυτόχρονα αν αποδέχεται το σχετικό αποτέλεσμα, άλ¬ 
λως δύναται εντός προθεσμίας δέκα (10) ημερολογιακών 
ημερών να υποβάλλει ένσταση (ηλεκτρονικά ή και στο 
ΚΕΠΑ) σε δευτεροβάθμια υγειονομική επιτροπή. 

στ. Η διαδικασία εξέτασης της ένστασής του από δευ¬ 
τεροβάθμια υγειονομική επιτροπή διεκπεραιώνεται κατά 
τον ίδιο τρόπο με την εκτίμηση σε πρώτο βαθμό. 

ζ.Το οριστικό, σε κάθε περίπτωση, αποτέλεσμα πιστο¬ 
ποίησης αναπηρίας του αιτούντα (πρώτου ή δεύτερου 
βαθμού) αποστέλλεται ηλεκτρονικά από το πληροφορι¬ 
ακό σύστημα του ΚΕ.Π.Α. στο αντίστοιχο σύστημα του 
ΟΠΕΚΑ. 

4. Εάν, για την παροχή συγκεκριμένων παροχών ανα¬ 
πηρίας σε χρήμα, η ισχύουσα νομοθεσία δεν προβλέπει 
εκτίμηση του αναπήρου από τα ΚΕ.Π.Α., τα στάδια της 
παραγράφου 3 του παρόντος παραλείπονται. 

5. Σε περιπτώσεις αδυναμίας υποβολής εισηγητικού 
φακέλου παροχών αναπηρίας, σύμφωνα με τα οριζόμε¬ 
να στις περιπτώσεις β', γ' και δ' της παρ. 3, ο φάκελος 
υποβάλλεται χειρόγραφος στην γραμματεία των ΚΕΠΑ 
μαζί με όλα τα ιατρικά πιστοποιητικά. 

6. Για αιτούντες που έχουν στην κατοχή τους γνω¬ 
μάτευση υγειονομικής επιτροπής ΚΕΠΑ και δεν έχουν 


υποβάλλει αίτηση στις αρμόδιες υπηρεσίες των δήμων, 
ακολουθείται η διαδικασία που περιγράφεται στις παρ. 
1 και 2 και εν συνεχεία εξουσιοδοτημένοι υπάλληλοι του 
ΟΠΕΚΑ ενημερώνουν την ηλεκτρονική πλατφόρμα χο¬ 
ρήγησης των προνοιακών παροχών σε χρήμα σε άτομα 
με αναπηρία του ΟΠΕΚΑ, περί της έγκρισης ή μη της χο¬ 
ρήγησης, σύμφωνα με τη γνωμάτευση της υγειονομικής 
επιτροπής των ΚΕΠΑ. 

7. Σε περίπτωση που ο ενδιαφερόμενος μετά τη γνω¬ 
μάτευση της Υγειονομικής Επιτροπής του ΚΕ.Π.Α. δικαι¬ 
ούται άλλης προνοιακής αναπηρικής παροχής σε χρήμα 
από αυτή που αιτήθηκε, του χορηγείται η εν λόγω παρο¬ 
χή εφόσον πληροί και τις λοιπές προϋποθέσεις της πα¬ 
ροχής αυτής, με τροποποίηση της αρχικής του αίτησης. 

8. Αν απορριφθεί αίτηση για τη χορήγηση προνοιακής 
παροχής δεν επιτρέπεται η υποβολή νέας αίτησης αν δεν 
παρέλθει ένα έτος από την έκδοση της απόφασης του 
αρμοδίου Προϊσταμένου του ΟΠΕΚΑ, εκτός εάν πρό¬ 
κειται για νέα πάθηση ή βλάβη ή ουσιώδη επιδείνωση 
της παλιάς πάθησης που έχει επέλθει ή διαπιστωθεί 
μετά την απόφαση της Υγειονομικής Επιτροπής και έχει 
μεσολαβήσει νοσηλεία σε δημόσιο ή ιδιωτικό νοσοκο¬ 
μείο και αποδεικνύεται με πιστοποιητικό νοσηλείας και 
γνωμάτευση ιατρού, οπότε μπορεί να υποβληθεί αίτηση 
πριν την πάροδο του έτους αλλά όχι πριν την πάροδο 
τριμήνου. 

Β. 1. Ο ΟΠΕΚΑ, μετά την ηλεκτρονική παραλαβή του 
οριστικού αποτελέσματος πιστοποίησης της αναπηρίας 
του αιτούντα και τη διενέργεια του απαιτούμενου ελέγ¬ 
χου των προϋποθέσεων που πρέπει να πληρούνται στο 
πρόσωπό του για τη χορήγηση προνοιακής παροχής σε 
χρήμα, προβαίνει αρμοδίως στην έκδοση σχετικής εγκρι¬ 
τικής ή απορριπτικής απόφασης, η οποία κοινοποιείται 
στον ενδιαφερόμενο και τηρείται σε φυσικό αρχείο από 
τις υπηρεσίες του ΟΠΕΚΑ. 

2. Ο Έλεγχος των λοιπών προϋποθέσεων και η κα¬ 
ταβολή των προνοιακών παροχών γίνεται με βάση τα 
δηλωθέντα από τον αιτούντα στοιχεία, τις ηλεκτρονικές 
διασταυρώσεις ως προς αυτά καθώς και τα προσκομιζό- 
μενα δικαιολογητικά, όπου αυτά απαιτούνται. 

Γ. 1. Για θέματα που δεν ρυθμίζονται με την παρούσα 
απόφαση, όπως, η διενέργεια ελέγχων για το σύννομο 
των παροχών, η άσκηση ενδικοφανών προσφυγών, κλη¬ 
ρονομικά δικαιώματα και λοιπά ζητήματα, έχουν εφαρ¬ 
μογή οι σχετικές διατάξεις του ν. 4520/2018, οι οποίες θα 
εξειδικευτούν με τον Κανονισμό Παροχών και Υπηρεσι¬ 
ών του ΟΠΕΚΑ της παρ. 2 του άρθρου 4 του ν. 4520/2018. 

2. Η διαδικασία υποβολής αιτήσεων, τα απαιτούμενα 
δικαιολογητικά και όλες οι λοιπές λεπτομέρειες για την 
καταβολή του επιδόματος στεγαστικής συνδρομής και 
ομογενών προσφύγων θα καθοριστούν με τον Κανονι¬ 
σμό Παροχών και Υπηρεσιών του ΟΠΕΚΑ της παρ. 2 του 
άρθρου 4 του ν. 4520/2018. 

Άρθρο 5 

Καταβολή αναπηρικών παροχών 
και διαδικασία επαναχορήγησης 

Α.Το δικαίωμα στην καταβολή των προνοιακών παρο¬ 
χών σε χρήμα ισχύει από την 1 η του επόμενου μήνα από 

αυτόν κατά τον οποίο υποβλήθηκε η αίτηση - υπεύθυνη 
δήλωση στο πληροφοριακό σύστημα του ΟΠΕΚΑ. 

Στην περίπτωση υποβολής αίτησης σύμφωνα με τις 
διατάξεις της παρ. 6 του άρθρου 4, το δικαίωμα στην 
καταβολή των προνοιακών παροχών σε χρήμα ανατρέ¬ 
χει στην 1 η του μήνα υποβολής της ηλεκτρονικής τους 
αίτησης. 

Β. α) Η καταβολή των προνοιακών παροχών σε χρή¬ 
μα στα Άτομα με Αναπηρία διακόπτεται αυτοδικαίως 
από την 1 η ημέρα του επόμενου μήνα της ημερομηνίας 
λήξης της ισχύουσας γνωμάτευσης της υγειονομικής 
επιτροπής. 

β) Η αρμόδια υπηρεσία χορήγησης των παροχών του 
ΟΠΕΚΑ υποχρεούται τρεις (3) μήνες πριν από τη λήξη 
ισχύος της προηγούμενης γνωμάτευσης υγειονομικής 
επιτροπής να ειδοποιεί εγγράφως ή μέσω γραπτού 
μηνύματος στον αριθμό κινητού τηλεφώνου που έχει 
δηλώσει ο αϊτών, τους δικαιούχους για επανυποβολή 
του αιτήματος χορήγησης των παροχών, κατά την ίδια 
ως άνω διαδικασία που προβλέπεται από το άρθρο 4. 

γ) Η έναρξη καταβολής των προνοιακών αναπηρικών 
παροχών, σε περίπτωση παράτασης, ανατρέχει στην 
επομένη της ημέρας διακοπής του επιδόματος, εφόσον 
υποβληθεί ηλεκτρονική αίτηση, σύμφωνα με το άρθρο 
4, εντός εξαμήνου από τη λήξη της ισχύος της απόφασης 
της προηγούμενης υγειονομικής επιτροπής. 

Ειδικότερα, για άτομα που λάμβαναν προνοιακή ανα¬ 
πηρική παροχή και των οποίων εκκρεμεί η αίτηση για 
εξέταση από τις υγειονομικές επιτροπές των ΚΕΠΑ κατά 
την 1.1.2019, η συνέχιση καταβολής των προνοιακών 
αναπηρικών παροχών ανατρέχει στην επόμενη ημέρα 
της διακοπής του επιδόματος, εφόσον η αίτηση στα 
ΚΕΠΑ υποβλήθηκε εντός εξαμήνου από τη λήξη της 
προηγούμενης γνωμάτευσης της υγειονομικής επιτρο¬ 
πής των ΚΕΠΑ. 

Σε περίπτωση κατά την οποία η ηλεκτρονική αίτηση 
υποβληθεί μετά την πάροδο εξαμήνου από τη λήξη της 
προηγούμενης γνωμάτευσης των ΚΕΠΑ το δικαίωμα 
στην καταβολή των προνοιακών παροχών σε χρήμα 
ισχύει από την 1 η του επόμενου μήνα από αυτόν κατά 
τον οποίο υποβλήθηκε η αίτηση - υπεύθυνη δήλωση 
μέσω της ηλεκτρονικής πλατφόρμας. 

Άρθρο 6 

Διαδικασία Πληρωμής 

Η Ηλεκτρονική Διακυβέρνηση Πληροφοριακών Συ¬ 
στημάτων Α.Ε. (Η.ΔΙ.Κ.Α. Α.Ε.) συντάσσει και αποστέλλει 
στις αρμόδιες Διευθύνσεις απονομής των παροχών του 
ΟΠΕΚΑ συγκεντρωτική κατάσταση δικαιούχων με το συ¬ 
νολικό ποσό των προνοιακών παροχών. Οι καταστάσεις 
είναι ενιαίες και αφορούν το σύνολο των δικαιούχων 
αρμοδιότητας της Κεντρικής υπηρεσίας και των Περιφε¬ 
ρειακών Διευθύνσεων του ΟΠΕΚΑ. Υπογράφονται από 
τον υπεύθυνο συντάκτη της ΗΔΙΚΑ Α.Ε., τους αρμόδιους 
Προϊσταμένους των Διευθύνσεων απονομής των πα¬ 
ροχών του ΟΠΕΚΑ αντίστοιχα και αποστέλλονται στη 
Διεύθυνση Οικονομικών Υπηρεσιών του ΟΠΕΚΑ. 

Η Δ/νση Οικονομικών Υπηρεσιών εκδίδει Χρηματικό 
Ένταλμα στο οποίο συμπεριλαμβάνεται το συνολικό 
ποσό πληρωμής καθώς και οι ΚΑΕ που χρεώνονται. 


Μετά την έγκριση του Χρηματικού Εντάλματος, η Δ/ 
νση Οικονομικών Υπηρεσιών μεριμνά για την ενημέρω¬ 
ση της ΗΔΙΚΑ Α.Ε. προκειμένου να παραχθεί το αρχείο 
πληρωμής των δικαιούχων των προνοιακών παροχών, 
το οποίο αποστέλλεται ηλεκτρονικά στην ΔΙΑΣ Α.Ε. μαζί 
με το συνολικό ποσό, τα ποσά ανά τραπεζικό ίδρυμα, 
το πλήθος των δικαιούχων και την ημερομηνία πληρω¬ 
μής. Ταυτόχρονα εκδίδει και αποστέλλει στην αρμόδια 
τράπεζα την εντολή πληρωμής του συνολικού ποσού, 
που συμπεριλαμβάνει τις ημερομηνίες του νΒίθυτ και 
της πίστωσης. 

Με την ολοκλήρωση της πίστωσης, η ΔΙΑΣ Α.Ε. απο¬ 
στέλλει ηλεκτρονικό αρχείο στην ΗΔΙΚΑ Α.Ε. που περι¬ 
λαμβάνει τους δικαιούχους που πιστώθηκαν, καθώς και 
τυχόν απορρίψεις τραπεζικών λογαριασμών. Η ΗΔΙΚΑ 
Α.Ε. ενσωματώνει τις πληροφορίες του ανωτέρω αρχείου 
στην εφαρμογή μητρώου και πληρωμών του ΟΠΕΚΑ και 
ενημερώνει τις αρμόδιες Διευθύνσεις του ΟΠΕΚΑ. 

Άρθρο 7 

Αρμόδια Όργανα, Υπηρεσίες και Φορείς 

1. Αρμόδια Όργανα, Υπηρεσίες και Φορείς για την 
υλοποίηση της διαδικασίας απονομής των προνοιακών 
επιδομάτων είναι: 

Το Υπουργείο Εργασίας, Κοινωνικής Ασφάλισης και 
Κοινωνικής Αλληλεγγύης, ο ΟΠΕΚΑ η ΗΔΙΚΑ Α.Ε., τα Κέ¬ 
ντρα Κοινότητας των Δήμων. 

2. Οι αρμόδιες υπηρεσίες της Η.ΔΙ.Κ.Α. Α.Ε.: 

α) Αναπτύσσουν και διαχειρίζονται το πληροφορια¬ 
κό σύστημα των προνοιακών παροχών και πιστοποιούν 
τους χρήστες του πληροφοριακού συστήματος. 

β) Δημιουργούν ενιαίο μητρώο επιδοματούχων προ- 
νοιακών παροχών, όπως αυτό θα διαμορφωθεί με τους 
δικαιούχους προνοιακών επιδομάτων της 31-12-2018 
μετά τη μετάπτωση της βάσης δεδομένων που θα δοθεί 
από τη μέχρι σήμερα διαχειρίστρια εταιρεία των προνοι- 
ακών παροχών. 

γ) Δημιουργούν τη βάση δεδομένων των δικαιούχων 
του προγράμματος, στην οποία έχουν διαβαθμισμένη 
πρόσβαση εξουσιοδοτημένοι υπάλληλοι της Διεύθυνσης 
Πολιτικών ΑμεΑ του Υπουργείου Εργασίας, Κοινωνικής 
Ασφάλισης και Κοινωνικής Αλληλεγγύης, του ΟΠΕΚΑ, 
των Κέντρων Κοινότητας και των Δήμων, όπου απαιτηθεί. 

δ) Διασταυρώνουν ηλεκτρονικά τα δηλωθέντα στοι¬ 
χεία με τις διαθέσιμες βάσεις δεδομένων. 

ε) Ελέγχουν τα κριτήρια ένταξης και καταρτίζουν τους 
πίνακες δικαιούχων. 

στ) Προωθούν τους πίνακες δικαιούχων στις αρμόδιες 
υπηρεσίες του ΟΠΕΚΑ, το αργότερο μέχρι τη 10η ημερο¬ 
λογιακή ημέρα εκάστου μήνα και τα αντίστοιχα αρχεία 
πληρωμών προς την ΔΙΑΣ Α.Ε. 

Άρθρο 8 

Διαδικασία Μετάπτωσης Δεδομένων 

Για την προετοιμασία της μετάπτωσης δεδομένων η 
μέχρι σήμερα διαχειρίστρια εταιρεία της βάσης δεδο¬ 
μένων των προνοιακών παροχών σε χρήμα σε άτομα 
με αναπηρία υποχρεούται να παραδώσει στον ΟΠΕΚΑ 
τα ακόλουθα: 

α) Άμεσα, με την έκδοση της παρούσας, αντίγραφο 
της Βάσης Δεδομένων με τα δεδομένα όπως αυτά έχουν 
διαμορφωθεί έως τις 30.10.2018. 

β) Έως τις 15.1.2019, αντίγραφο της Βάσης Δεδομένων 
με τα δεδομένα όπως αυτά έχουν διαμορφωθεί έως τις 
31.12.2018. 

γ) Αντίγραφο της Βάσης Δεδομένων με τα δεδομένα 
όπως αυτά θα διαμορφωθούν μετά την επεξεργασία των 
εκκρεμών αιτήσεων από τους Δήμους και τις αρμόδιες 
υπηρεσίες της Περιφέρειας σύμφωνα μετηνπαρ. 1 του 
άρθρου 3 της παρούσας. 

Άρθρο 9 

Αχρεωστήτως καταβληθέντα 
Προνοιακή παροχή, επίδομα/οικονομική ενίσχυση, 
που καταβάλλεται αχρεωστήτως από τον ΟΠΕΚΑ, κα¬ 
ταλογίζεται στους λαβόντες και επιστρέφεται άτοκα 
ή συμψηφίζεται με το σύνολο των χορηγούμενων πα¬ 
ροχών, σύμφωνα με τις διατάξεις του άρθρου 45 του 
ν. 4520/2018 (ΦΕΚΑ'30). 

Σε επιδόματα/οικονομικές ενισχύσεις που καταβάλ¬ 
λονται σήμερα και υφίσταται ήδη πράξη συμψηφισμού 
τους, οι αρμόδιες υπηρεσίεςτων δήμων και οι αρμόδιες 
για τη χορήγηση διατροφικού επιδόματος δ/νσεις των 
περιφερειών της χώρας, υποχρεούνται να παραδώσουν 
με πρακτικό παραλαβής, στον ΟΠΕΚΑ, υπογεγραμμένες 
αναλυτικές καταστάσεις αχρεωστήτως καταβληθέντων 
ποσών, καταγεγραμμένα με όλα τα απαραίτητα στοιχεία, 
προκειμένου να συνεχίσει τον εν λόγω συμψηφισμό ο 
ΟΠΕΚΑ. 

Αχρεωστήτως καταβληθέντα ποσά που προέκυψαν 
από μεταβολές διακοπής, ανάκλησης, τροποποίησης 
που πραγματοποιήθηκαν μέχρι 31.12.2018, εξακολου¬ 
θούν να αναζητούνται και να εισπράττονται από τα κατά 
περίπτωση, μέχρι την ανωτέρω ημερομηνία, αρμόδια 
όργανα και υπηρεσίες και τα σχετικά ποσά αποδίδονται 
στον φορέα που κατέβαλλε τα ποσά αυτά. 

Άρθρο 10 

Επίδοση πράξεων και εγγράφων 
Οι διαπιστωτικές πράξεις μη χορήγησης των προνοι- 
ακών παροχών, η πράξη διακοπής ή αναστολής καθώς 
και η καταλογιστική απόφαση επιστροφής αχρεωστή¬ 
τως καταβληθέντων ποσών παροχών αποστέλλονται και 
επιδίδονται με αποδεικτικό επίδοσης στους αιτούντες 
από τους εξουσιοδοτημένους υπαλλήλους των κέντρων 
κοινότητας ή των Περιφερειακών Δ/νσεων του ΟΠΕΚΑ. 
Οι διαπιστωτικές πράξεις χορήγησης των προνοιακών 
παροχών αποστέλλονται στους αιτούντες ταχυδρομικώς 
και δεν επιδίδονται με αποδεικτικό επίδοσης. 


Ειδικά οι αιτούντες προνοιακής παροχής αναπηρίας ει¬ 
δοποιούνται μέσω γραπτού μηνύματος στον αριθμό κινη¬ 
τού τηλεφώνου που έχει δηλώσει, να μεταβεί στο Κέντρο 
Κοινότηταςτου Δήμου για να παραλάβει τη σχετική πράξη. 

Άρθρο 11 

Αφορολόγητο - Ακατάσχετο 
Τα χρηματικά ποσά που καταβάλλονται ως προνοια- 
κές παροχές σε χρήμα σε άτομα με αναπηρία, σύμφωνα 
με τις διατάξεις της παρούσας, δεν εμπίπτουν σε καμία 
κατηγορία εισοδήματος και επομένως δεν φορολογού¬ 
νται. Επιπλέον το ποσό προνοιακών παροχών σε χρήμα 
σε άτομα με αναπηρία δεν υπόκειται σε οποιαδήποτε 
κράτηση ή κράτηση χαρτοσήμου, δεν κατάσχεται, ούτε 
συμψηφίζεται με ήδη βεβαιωμένα χρέη προς το Δημό¬ 
σιο, ιδιώτες ή πιστωτικά ιδρύματα και δεν υπολογίζεται 
στα εισοδηματικά όρια για την καταβολή οποιοσδήποτε 
παροχής κοινωνικού ή προνοιακού χαρακτήρα. 

Άρθρο 12 

Εκκρεμείς Δίκες 

Εκκρεμείς δίκες των δήμων ή των αρμόδιων Δ/νσεων 
των Περιφερειών της χώρας, αναφορικά με τη χορήγη¬ 
ση προνοιακών παροχών, συνεχίζονται από τις ως άνω 
υπηρεσίες και σε περίπτωση έκδοσης οριστικής δικα¬ 
στικής απόφασης απονομής επιδόματος/οικονομικής 
ενίσχυσης, οι αρμόδιες υπηρεσίες των δήμων και των 
περιφερειών ενημερώνουν, αρμοδίως, τον ΟΠΕΚΑ, προ¬ 
κειμένου αυτός να καταβάλλει την εν λόγω παροχή. 

Η απόφαση αυτή ισχύει από τη δημοσίευσή της στην 
Εφημερίδα της Κυβερνήσεως 
Η απόφαση αυτή να δημοσιευθεί στην Εφημερίδα της 
Κυβερνήσεως. 

Αθήνα, 21 Δεκεμβρίου 2018 
Οι Υπουργοί 

Εργασίας, Κοινωνικής 
Ασφάλισης και Κοινωνικής 
Εσωτερικών Αλληλεγγύης 

ΑΛΕΞΑΝΔΡΟΣ ΧΑΡΙΤΣΗΣ ΕΥΤΥΧΙΑ ΑΧΤΣΙΟΓΛΟΥ 

Αναπληρώτρια Υπουργός 
Εργασίας, Κοινωνικής 
Ασφάλισης και Κοινωνικής 
Αλληλεγγύης Οικονομικών 

ΘΕΑΝΩ ΦΩΤΙΟΥ ΕΥΚΛΕΙΔΗΣ ΤΣΑΚΑΛΩΤΟΣ 

Αναπληρωτής Υπουργός 

Οικονομικών 

ΓΕΩΡΓΙΟΣ ΧΟΥΛΙΑΡΑΚΗΣ 

ΞΤ 

ΕΘΝΙΚΟ ΤΥΠΟΓΡΑΦΕΙΟ 

Το Εθνικό Τυπογραφείο αποτελεί δημόσια υπηρεσία υπαγόμενη στο Υπουργείο Διοικητι¬ 
κής Ανασυγκρότησης και έχει την ευθύνη τόσο για τη σύνταξη, διαχείριση, εκτύπωση και 
κυκλοφορία των Φύλλων της Εφημερίδας της Κυβερνήσεως (ΦΕΚ), όσο και για την κάλυψη 
των εκτυπωτικών - εκδοτικών αναγκών του δημοσίου και του ευρύτερου δημόσιου τομέα 
(ν. 3469/2006/Α' 131 και π.δ. 29/2018/Α'58). 

1 . ΦΥΛΛΟ ΤΗΣ ΕΦΗΜΕΡΙΔΑΣ ΤΗΣ ΚΥΒΕΡΝΗΣΕΩΣ (ΦΕΚ) 

• Τα ΦΕΚ σε ηλεκτρονική μορφή διατίθενται δωρεάν στο νννννν.θ 1.915 την επίσημη ιστο¬ 
σελίδα του Εθνικού Τυπογραφείου. Όσα ΦΕΚ δεν έχουν ψηφιοποιηθεί και καταχωριστεί στην 
ανωτέρω ιστοσελίδα, ψηφιοποιούνται και αποστέλλονται επίσης δωρεάν με την υποβολή αί¬ 
τησης, για την οποία αρκεί η συμπλήρωση των αναγκαίων στοιχείων σε ειδική φόρμα στον 
ιστότοπο νννννν.θΐ.ςΐ 1 "· 

• Τα ΦΕΚ σε έντυπη μορφή διατίθενται σε μεμονωμένα φύλλα είτε απευθείας από το Τμή¬ 
μα Πωλήσεων και Συνδρομητών, είτε ταχυδρομικά με την αποστολή αιτήματος παραγγελίας 
μέσω των ΚΕΠ, είτε με ετήσια συνδρομή μέσω του Τμήματος Πωλήσεων και Συνδρομητών. 
Το κόστος ενός ασπρόμαυρου ΦΕΚ από 1 έως 16 σελίδες είναι 1,00 €, αλλά για κάθε επιπλέον 
οκτασέλιδο (ή μέρος αυτού) προσαυξάνεται κατά 0,20 €.Το κόστος ενός έγχρωμου ΦΕΚ από 
1 έως 16 σελίδες είναι 1,50 €, αλλά για κάθε επιπλέον οκτασέλιδο (ή μέρος αυτού) προσαυξά¬ 
νεται κατά 0,30 €. Το τεύχος Α.Σ.Ε.Π. διατίθεται δωρεάν. 

• Τρόποι αποστολής κειμένων προς δημοσίευση: 

Α. Τα κείμενα προς δημοσίευση στο ΦΕΚ, από τις υπηρεσίες και τους φορείς του 
δημοσίου, αποστέλλονται ηλεκτρονικά στη διεύθυνση ννθΙιπΐ35ΐθΓ.6ΐ@βτ.9Γ με χρήση 
προηγμένης ψηφιακής υπογραφής και χρονοσήμανσης. 

Β. Κατ' εξαίρεση, όσοι πολίτες δεν διαθέτουν προηγμένη ψηφιακή υπογραφή μπορούν 
είτε να αποστέλλουν ταχυδρομικά, είτε να καταθέτουν με εκπρόσωπό τους κείμενα προς 
δημοσίευση εκτυπωμένα σε χαρτί στο Τμήμα Παραλαβής και Καταχώρισης Δημοσιευμάτων. 

• Πληροφορίες, σχετικά με την αποστολή/κατάθεση εγγράφων προς δημοσίευση, την ημε¬ 
ρήσια κυκλοφορία των Φ.Ε.Κ., με την πώληση των τευχών και με τους ισχύοντες τιμοκαταλό¬ 
γους για όλες τις υπηρεσίες μας, περιλαμβάνονται στον ιστότοπο (νννννν.θΐ.ς 1- )· Επίσης μέσω 
του ιστότοπου δίδονται πληροφορίες σχετικά με την πορεία δημοσίευσης των εγγράφων, με 
βάση τον Κωδικό Αριθμό Δημοσιεύματος (ΚΑΔ). Πρόκειται για τον αριθμό που εκδίδει το Εθνι¬ 
κό Τυπογραφείο για όλα τα κείμενα που πληρούν τις προϋποθέσεις δημοσίευσης. 

2 . ΕΚΤΥΠΩΤΙΚΕΣ - ΕΚΔΟΤΙΚΕΣ ΑΝΑΓΚΕΣ ΤΟΥ ΔΗΜΟΣΙΟΥ 

Το Εθνικό Τυπογραφείο ανταποκρινόμενο σε αιτήματα υπηρεσιών και φορέων του δημοσίου 
αναλαμβάνει να σχεδιάσει και να εκτυπώσει έντυπα, φυλλάδια, βιβλία, αφίσες, μπλοκ, μηχανο¬ 
γραφικά έντυπα, φακέλους για κάθε χρήση, κ.ά. 

Επίσης σχεδιάζει ψηφιακές εκδόσεις, λογότυπο και παράγει οπτικοακουστικό υλικό. 


Ταχυδρομική Διεύθυνση: Καποδιστρίου 34, τ.κ. 10432, Αθήνα 

Ιστότοπος: \ν\ν\νλΧ.^χ 

ΤΗΛΕΦΩΝΙΚΟ ΚΕΝΤΡΟ: 210 5279000 - Ιβχ: 210 5279054 

Πληροφορίες σχετικά με την λειτουργία 
του ιστότοπου: Γΐ6ΐράθ$Ι<.6ΐ@6ΐ.9 > ' 

Αποστολή ψηφιακά υπογεγραμμένων 
εγγράφων προς δημοσίευση στο ΦΕΚ: 

νν6ΐ)ΐη3$ΐ6Ι'.6ΐ@6ΐ.9·' 

ΕΞΥΠΗΡΕΤΗΣΗ ΚΟΙΝΟΥ 

Πωλήσεις - Συνδρομές: (Ισόγειο, τηλ. 210 5279178- 180) 
Πληροφορίες: (Ισόγειο, Γρ. 3 καιτηλεφ. κέντρο 210 5279000) 
Παραλαβή Δημ. Ύλης: (Ισόγειο, τηλ. 210 5279167,210 5279139) 

Πληροφορίες για γενικό πρωτόκολλο 
και αλληλογραφία: 9Γ3>ηιτΐ3ΐ6Ϊ3@6ΐ.9>' 

Ωράριο για το κοινό: Δευτέρα ως Παρασκευή: 8:00 -13:30 


Γί^ΡΤΤττΤ^ ι :■ ' .'^ιΙΠ σοτ. Γ _ 

για να βελτιώσουμε τις υπηρεσίες μας, συμπληρώνοντας την ειδική φόρμα στον ιστότοπο μας. 



























